બિજૉય નામ્બિયાર અને યુટીવીએ પ્રોડ્યુસ કરેલી આ ફિલ્મમાં (‘સ્પેશ્યલ છબ્બીસ’ ફેમ) રાજેશ શર્મા અને અરુણોદય સિંહ સિવાય કોઈ જાણીતા કલાકારો નથી, પરંતુ અર્બન સેટ-અપમાં એક સરસ સ્ટોરીને હૉરરના તાંતણે કેવી રીતે બાંધી શકાય એનો આ ફિલ્મ પુરાવો છે. આમ જોવા જાઓ તો આ ફિલ્મમાં પેલી ટિપિકલ ભૂતિયા ફિલ્મોમાં હોય છે એવું બધું જ છે. અરે, અમુક સીન્સમાં તો ઝોમ્બી પણ આંટા મારી જાય છે, પરંતુ માંડ બે કલાકની આ ફિલ્મમાં આપણી આંખો સામે જે કંઈ થતું રહે છે એને કારણે આપણે છેક સુધી વિચારતા રહીએ કે આનો તોડ શું નીકળશે. પડદા પર જે કંઈ થઈ રહ્યું છે એમાં હવે આગળ શું-શું થઈ શકે એના વિકલ્પો આપણે વિચારતા જઈએ ત્યાં તો છેલ્લી વીસેક મિનિટમાં આખી ફિલ્મની સ્ટોરીનું ર્શીષાસન થઈ જાય છે. આખા હૉરર ટૉપિંગ્સવાળા પીત્ઝામાં સસ્પેન્સનું એલિમેન્ટ નીકળે અને આપણને થાય કે હાઇલા, આવો વિચાર તો આપણને આવ્યો જ નહીં! આ માટે મૂળ તામિલ ફિલ્મના લેખક-ડિરેક્ટર કાર્તિક સુબ્બારાજ અને આ હિન્દી રીમેકના ડિરેક્ટર અક્ષય અક્કીનેનીને ક્રેડિટ આપવી રહી.